CELEX: 32020R1819
Language: fi
Date: 2020-12-02 00:00:00
Title: Komission asetus (EU) 2020/1819, annettu 2 päivänä joulukuuta 2020, Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse väriaineiden käytöstä lohen korvaavissa tuotteissa (ETA:n kannalta merkityksellinen teksti)

3.12.2020   
               
               
                  FI
               
               
                  Euroopan unionin virallinen lehti
               
               
                  L 406/26
               
            
         KOMISSION ASETUS (EU) 2020/1819,
         annettu 2 päivänä joulukuuta 2020,
         Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse väriaineiden käytöstä lohen korvaavissa tuotteissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
                  
               
                     (2)
                  
                  
                     Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
                  
               
                     (3)
                  
                  
                     Asetuksen (EY) N:o 1333/2008, sellaisena kuin se on muutettuna komission asetuksella (EU) N:o 232/2012 (3), liitteen II nojalla paraoranssi (E 110) ja uuskokkiini (E 124) on nykyisin hyväksytty elintarvikelisäaineina elintarvikeryhmässä 09.2 ”Jalostettu kala ja jalostetut kalastustuotteet, myös nilviäiset ja äyriäiset”, molemmat enimmäismäärällä 200 mg/kg, käytettäväksi ainoastaan kalalajeista Theragra chalcogramma ja Pollachius virens valmistetuissa lohen korvaavissa tuotteissa. Elintarviketurvallisuusviranomainen antoi 15 päivänä heinäkuuta 2014 ja 23 päivänä syyskuuta 2009 lausunnot, joissa vahvistetaan hyväksyttäväksi päiväsaanniksi (ADI-arvo) paraoranssille (E 110) (4) 4 mg painokiloa kohti päivässä ja uuskokkiinille (E 124) (5) 0,7 mg painokiloa kohti päivässä. Elintarviketurvallisuusviranomainen esitti 15 päivänä heinäkuuta 2014 ja 21 päivänä huhtikuuta 2015 antamissaan lausunnoissa (6) päätelmänään, ettei mikään kyseisiä lisäaineita koskevista altistumisarvioista ylittänyt niiden ADI-arvoa missään väestöryhmässä.
                  
               
                     (4)
                  
                  
                     Helmikuun 4 päivänä 2019 esitettiin hakemus elintarvikeryhmään 09.2 ”Jalostettu kala ja jalostetut kalastustuotteet, myös nilviäiset ja äyriäiset” sisältyvien paraoranssin (E 110) ja uuskokkiinin (E 124) käyttöedellytysten mukauttamiseksi siten, että hyväksytään kyseisten aineiden käyttö kalalajista Clupea harengus valmistetuissa lohen korvaavissa tuotteissa. Hakemuksessa esitetään nykyistä enimmäismäärää 200 mg/kg, mutta siinä selvennetään, että tosiasiallinen käyttömäärä on paljon vähäisempi ja vaihtelee kummankin aineen kohdalla yhden ja kahden kymmenesosan välillä enimmäismäärästä. Hakemus asetettiin jäsenvaltioiden saataville asetuksen (EY) N:o 1331/2008 4 artiklan mukaisesti.
                  
               
                     (5)
                  
                  
                     Kun paraoranssia (E 110) ja uuskokkiinia (E 124) käytetään väriaineina, ne antavat halutun pysyvän sävyn, parantavat aistinvaraisia ominaisuuksia ja tekevät kalalajista Clupea harengus valmistetuista lohen korvaavista tuotteista ulkonäöltään houkuttelevampia.
                  
               
                     (6)
                  
                  
                     Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II esitetyn unionissa käytettäväksi hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen.
                  
               
                     (7)
                  
                  
                     Paraoranssi (E 110) ja uuskokkiini (E 124) on hyväksytty käytettäviksi monenlaisissa elintarvikkeissa. Viimeisimmät elintarviketurvallisuusviranomaisen suorittamat altistuksen arvioinnit, joita tarkoitetaan johdanto-osan 3 kappaleessa, vahvistivat, että kokonaisaltistus on selvästi alle niiden ADI-arvon silloinkin, kun on kyse kaikkein varovaisimmasta sääntömääräisten enimmäismäärien skenaariosta. Kyseisiin altistumisen arviointeihin sisältyivät lajeista Theragra chalcogramma ja Pollachius virens valmistettujen lohen korvaavien tuotteiden hyväksytyt käyttötarkoitukset. Koska lajista Clupea harengus valmistetut lohen korvaavat tuotteet on tarkoitettu vaihtoehdoksi lajeista Theragra chalcogramma ja Pollachius virens valmistetuille lohen korvaaville tuotteille, lohen korvaavien tuotteiden kulutuksen ei pitäisi muuttua merkittävästi kuluttajien keskuudessa. Lisäksi paraoranssin (E 110) ja uuskokkiinin (E 124) käyttömäärät, jotka tarvitaan halutun vaikutuksen aikaansaamiseksi lajista Clupea harengus valmistetuissa lohen korvaavissa tuotteissa, ovat huomattavasti vähäisempiä kuin sallitut enimmäismäärät. Sen vuoksi ei ole odotettavissa, että ehdotetulla käytöllä on merkittävää vaikutusta kuluttajien kokonaisaltistumiseen näille elintarvikelisäaineille, jonka näin ollen pitäisi pysyä ADI-arvon alapuolella.
                  
               
                     (8)
                  
                  
                     Elintarvikeryhmässä 09.2 ”Jalostettu kala ja jalostetut kalastustuotteet, myös nilviäiset ja äyriäiset” II ryhmää ja III ryhmää sekä lykopeenia (E 160d) koskevissa kohdissa viitataan nykyisin ainoastaan ”lohen korvaaviin tuotteisiin”. Selkeyden ja oikeusvarmuuden parantamiseksi tämän ilmaisun osalta olisi kyseisten kohtien sanamuotoa muutettava sen ilmoittamiseksi, että hyväksytty käyttö koskee ”lohen korvaavia tuotteita”, jotka on valmistettu kalalajeista Theragra chalcogramma, Pollachius virens tai Clupea harengus.
                  
               
                     (9)
                  
                  
                     Sen vuoksi on aiheellista muuttaa asetuksen (EY) N:o 1333/2008 liitteessä II olevassa E osassa olevaa elintarvikeryhmää 09.2 ”Jalostettu kala ja jalostetut kalastustuotteet, myös nilviäiset ja äyriäiset” siten, että hyväksytään paraoranssin (E 110) ja uuskokkiinin (E 124) käyttö kalalajista Clupea harengus valmistetuissa lohen korvaavissa tuotteissa ja luetellaan II ryhmää ja III ryhmää sekä lykopeenia (E 160d) koskevissa kohdissa kalalajit, joista ”lohen korvaavia tuotteita” voidaan valmistaa.
                  
               
                     (10)
                  
                  
                     Sen vuoksi asetuksen (EY) N:o 1333/2008 liitettä II olisi muutettava.
                  
               
                     (11)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 1333/2008 liite II tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä joulukuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 354, 31.12.2008, s. 16.
         
            (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
         
            (3)  Komission asetus (EU) N:o 232/2012, annettu 16 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse kinoliinikeltaisen (E 104), paraoranssin (E 110) ja uuskokkiinin (E 124) käyttöä koskevista edellytyksistä ja käyttömääristä (EUVL L 78, 17.3.2012, s. 1).
         
            (4)  EFSA Journal 2014;12(7):3765.
         
            (5)  EFSA Journal 2009; 7(11):1328.
         
            (6)  EFSA Journal 2015;13(4):4073.
      
      
         
            LIITE
            Muutetaan asetuksen (EY) N:o 1333/2008 liitteessä II olevassa E osassa oleva elintarvikeryhmää 09.2 ”Jalostettu kala ja jalostetut kalastustuotteet, myös nilviäiset ja äyriäiset” koskeva kohta seuraavasti:
            
                        1)
                     
                     
                        korvataan II ryhmää ja III ryhmää koskevat kohdat seuraavasti:
                        
                                     
                                 
                                 
                                    ”II ryhmä
                                 
                                 
                                    Värit, joihin sovelletaan quantum satis -periaatetta
                                 
                                 
                                    
                                       quantum satis
                                    
                                 
                                 
                                     
                                 
                                 
                                    Ainoastaan surimi ja vastaavat tuotteet sekä Theragra chalcogrammasta, Pollachius virensistä ja Clupea harenguksesta valmistetut lohen korvaavat tuotteet
                                 
                              
                                     
                                 
                                 
                                    III ryhmä
                                 
                                 
                                    Värit, joihin sovelletaan yhdistettyä enimmäismäärää
                                 
                                 
                                    500
                                 
                                 
                                    (84)
                                 
                                 
                                    Ainoastaan surimi ja vastaavat tuotteet sekä Theragra chalcogrammasta, Pollachius virensistä ja Clupea harenguksesta valmistetut lohen korvaavat tuotteet”
                                 
                              
                  
                        2)
                     
                     
                        korvataan paraoranssia (E 110) koskeva kohta seuraavasti:
                        
                                     
                                 
                                 
                                    ”E 110
                                 
                                 
                                    Paraoranssi
                                 
                                 
                                    200
                                 
                                 
                                    (63)
                                 
                                 
                                    Ainoastaan Theragra chalcogrammasta, Pollachius virensistä ja Clupea harenguksesta valmistetut lohen korvaavat tuotteet”
                                 
                              
                  
                        3)
                     
                     
                        korvataan uuskokkiinia (E 124) koskeva kohta seuraavasti:
                        
                                     
                                 
                                 
                                    ”E 124
                                 
                                 
                                    Uuskokkiini
                                 
                                 
                                    200
                                 
                                 
                                    (63)
                                 
                                 
                                    Ainoastaan Theragra chalcogrammasta, Pollachius virensistä ja Clupea harenguksesta valmistetut lohen korvaavat tuotteet”
                                 
                              
                  
                        4)
                     
                     
                        korvataan ensimmäinen lykopeenia (E 160d) koskeva kohta seuraavasti:
                        
                                     
                                 
                                 
                                    ”E 160d
                                 
                                 
                                    Lykopeeni
                                 
                                 
                                    10
                                 
                                 
                                     
                                 
                                 
                                    Ainoastaan Theragra chalcogrammasta, Pollachius virensistä ja Clupea harenguksesta valmistetut lohen korvaavat tuotteet”